La Provincie di Udin, in colaborazion cun Radio Onde Furlane, e propon la trasmission radiofoniche “E cumò…ce scuele fâstu?” cu la finalitât di ufrî a lis scuelis secondariis di secont grât la pussibilitât di presentâsi e di contâ lis lôr carataristichis.
La iniziative e proviôt la metude in onde, jenfri il mês di Dicembar dal 2012 e chel di Fevrar dal 2013, di dîs puntadis cuntune schirie di intervistis realizadis dentri des scuelis cun dirigjents scolastics e insegnants.
Lis puntadis, che pal plui a presentaran adun plui istitûts, a metaran in evidence des tematichis clâf, di grant interes sedi pai students che pai gjenitôrs cul intindiment di ufrî ai scoltadôrs un bon servizi informatîf.
La edizion 2012 dal Liet International, il festival european pe musiche in lenghe di minorance, che chest an si è davuelte a Gijón/Xixón, (Asturiis – Spagne) si è sierade di pôc.
La serade finâl di fat e je stade il moment di ponte di trê dîs di events dulà che a jerin protagoniscj musiche e culture tes lenghis mancul pandudis. Lis lenghis a son stadis al centri di chestis zornadis cui concierts dai grups selezionâts pal festival, cu le cunvigne sul rapuart jenfri minorancis linguistichis e musiche e cu la proiezion dal documentari Lingue in musica di Marco D’Agostini realizât a Udin in ocasion de edizion 2011 dal Liet International.
La serade finâl si è davuelte tal teatri dal centri culturâl Laboral, il plui grant des Asturiis e chel cu la miôr acustiche. Sul palc si son sfidâts 11 grups in rapresentance di ancjetantis lenghis e regjons di Europe, il lôr obietîf vinci il premi di miôr gnove cjançon in lenghe di minorance sunade dal vîf.
A àn viert il conciert i Dopu Cena, un grup cors di vot elements che al interprete la tradizion dal cjant cors in clâf moderne. E je state po la volte dai bascs Enroke, une zovine rock band che e à puartât dute la sô energjie sul palc dal Liet International. Lis vôs di Claudia Crabuzza e Claudio Gabriel Sanna compagnadis di un biel rangjament a àn puartât il public tes cjaldis atmosferis algheresis. De Sardegne si è po passâts in Scozie cun Brian Ó hEadhra e il so toc vôs, ghitare e armoniche une vore leât ae tradizion musicâl gaeliche. E je stade po daspò la volte dai zovins udmurts IB&4CP e dal lôr pop fresc e origjinâl. Grande energjie e professionalitâts pai “parons di cjase”, la Asturiana Mining Company, che e à cjapât dentri il public te sô esibizion. Yldau, un doi dut feminin, al à puartât lis sonoritâts frisonis in clâf moderne sul palc dal festival. Atmosferis plui rock e grancj assolo di ghitare pai furlans Jonokognos che, cu la vôs cjalde di Luca D’Angela, a àn scjaldât il teatri dal Laboral. La vôs intense di Lleuwen, cjantautore bretone di divignince galese, une vere incarnazion dal multilinguisim des minorancis, e à incjantât il public. E à sunât po la zovanissime Ingire Karoline Gaup, cjantautore sami di 17 agns, che e à jemplât il teatri cu la magjie dal nord Europe. Gran finâl cui The Voodoolectric, un grup dut energjie, divertiment e tante voie di balâ rivât de basse sassonie.
La spiete par cognossi i nons dai doi vincidôrs e je stade jemplade di une super esibizion dai Dixebra, un jenfri i plui impuartants grups de sene asturiane dai ultins 25 agns, che al à sunât in centenârs di puescj ator pes Asturiis, pe Spagne e pe Europe. Il prin grup asturian a vê partecipât al Liet International tal 2008. Il teatri al è sclopât cun cjançons e bai che lu àn scjassât intun miscliç di lenghis e voie di stâ insiemi. Fuarte la azions dai zovins asturians presints in sale che a domandavin a gran vôs il ricognossiment de uficialitât de lôr lenghe.
Par finî lis premiazions. Sfide al ultin vôt pal prin premi, assegnât de jurie internazionâl, che ancje chest an e à premiât une femine: la cjantautore bretone Lleuwen e il so toc “Ar gouloù bev”. Seconts par un vôt i cors Dopu Cena.
Vincidore dal premi dal public la Asturiana Mining Company.
I premis a son stâts consegnâts de Diretore gjenerâl de politiche linguistiche, Ana Maria Fueyo Llaneza, e di mr. Alexey Kozhemyakov, Diretôr de Segretarie de Cjarte europeane pes lenghis regjonâls o minoritariis dal Consei di Europe.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn